Mun Chje In: O‘zbekiston oʻz taraqqiyotining yangi erasiga qadam qoʻymoqda

19.04.2019
Rasmiy kutib olish marosimidan soʻng O‘zbekiston Respublikasi Prezidenti Shavkat Mirziyoyev hamda Koreya Respublikasi Prezidenti Mun Chje In tor va keng doirada muzokara oʻtkazdi.
Davlatimiz rahbari oliy martabali mehmonni mamlakatimizga tashrifi bilan qutlab, bu uzoq kutilgan va muhim tashrif ekanini ta’kidladi.
– Janubiy Koreya O‘zbekistonning ishonchli va ustuvor sherigi. Men 2017-yilgi uchrashuvimizni mamnuniyat bilan eslayman. Muzokaralarimiz samimiy va konstruktiv ruhda oʻtgan, salmoqli hujjatlar imzolangan edi. Bu keyingi yillardagi hamkorlik rivojiga asos boʻldi. Sizning ushbu tashrifingiz davlatlararo munosabatlarimizga yangi impuls beradi, – dedi Shavkat Mirziyoyev.
Koreya Respublikasi Prezidenti O‘zbekistonga taklif uchun minnatdorlik bildirdi.
– O‘zbekiston qadimiy va boy tarixga ega, Buyuk ipak yoʻlining markazi boʻlgan oʻlka. Bugungi kunda mamlakatingiz oʻz taraqqiyotining yangi erasiga qadam qoʻymoqda. O‘zbekistonni Janubiy Koreyaning savdo va investitsiyaviy aloqalarni faollashtirishga qaratilgan “Yangi shimoliy siyosat”ida muhim oʻrin tutuvchi sherik deb bilamiz. Sizning Seulga tashrifingiz chogʻida mamlakatlarimiz oʻrtasidagi strategik sheriklikni chuqurlashtirishga erishgandik. Bu safar uni alohida strategik darajasiga koʻtarish niyatidamiz, – dedi Mun Chje In.
Uchrashuvda mamlakatlarimiz oʻrtasidagi hamkorlikni har tomonlama rivojlantirish istiqbollari muhokama qilindi. O‘zaro manfaatli yoʻnalishlarni topish, “soatlarni solishtirib olish” maqsadida siyosiy muloqot va maslahatlashuvlarni faol davom ettirish boʻyicha yakdil fikr bildirildi.
Ikki mamlakat hamkorligi, xalqlarimiz oʻrtasidagi doʻstlik aloqalarini kengaytirish maqsadida strategik sheriklik munosabatlarini yanada mustahkamlashga kelishib olindi.
Savdo-iqtisodiy aloqalardagi oʻsish sur’atlari ijobiy baholanib, uni yanada oshirish uchun imkoniyatlar koʻpligi qayd etildi. Shu maqsadda huquqiy va institutsional infratuzilmani takomillashtirish, turli darajadagi tashriflar va ishbilarmon doiralar oʻrtasidagi uchrashuvlarni koʻpaytirish zarurligi ta’kidlandi.
Muloqot chogʻida tomonlarni qiziqtirgan mintaqaviy va xalqaro ahamiyatga molik masalalar yuzasidan ham fikr almashildi. Janubiy Koreya O‘zbekistonning mintaqada yaxshi qoʻshnichilik muhitini mustahkamlash, Orol fojiasi oqibatlarini kamaytirish, Afgʻonistonda tinchlik jarayoniga koʻmaklashishga qaratilgan amaliy sa’y-harakatlarini qoʻllab-quvvatlashini bildirdi. O‘zbekiston Koreya Respublikasining Koreya yarim orolida hamjihatlikni mustahkamlashga yoʻnaltirilgan tinchliksevar siyosatini ma’qullaydi.
Keng doiradagi muzokaralarda asosiy e’tibor savdo-iqtisodiy, investitsiyaviy, moliyaviy-texnik, madaniy-gumanitar va boshqa sohalardagi amaliy hamkorlikni rivojlantirish masalalariga qaratildi.
O‘zbekiston Respublikasi bilan Koreya Respublikasi hamkorligi deyarli barcha jabhalarni qamrab olgan. Savdo sohasida eng koʻp qulaylik tartibi oʻrnatilgan. Savdo-iqtisodiy hamkorlik boʻyicha hukumatlararo komissiya oʻzaro manfaatli loyihalarni ishlab chiqish va amalga oshirishda muhim oʻrin tutmoqda. Joriy yil 4 martda Toshkentda uning toʻqqizinchi majlisi boʻlib oʻtdi. 2018-yilda iqtisodiy masalalar boʻyicha Bosh vazir oʻrinbosarlari majlisi formati ham yoʻlga qoʻyildi.
O‘tgan yili ikki mamlakat oʻrtasidagi tovar ayirboshlash hajmi 2,1 milliard dollardan oshib, keyingi yillardagi eng yuqori koʻrsatkich qayd etildi.
Mamlakatimizda koreyalik investorlar ishtirokida tuzilgan 660 korxona faoliyat yuritmoqda. Ularning 354 tasi yuz foiz xorijiy sarmoya hisobidan tashkil qilingan.
Janubiy Koreya tomoni O‘zbekistonda iqtisodiyotni liberallashtirish va investitsiya muhitini yaxshilash boʻyicha amalga oshirilayotgan islohotlarni olqishladi. Bu mamlakatimizga investitsiyalar va yuqori texnologiyalar kelishini koʻpaytirib, qoʻshimcha qiymatli mahsulotlar ishlab chiqarish, doimiy ish oʻrinlari yaratishga xizmat qiladi.
Prezident Shavkat Mirziyoyev O‘zbekiston energetika, neft-gaz, kimyo, konchilik, transport va logistika sohalarida hamkorlikni kengaytirish, mashinasozlik, elektr texnikasi, toʻqimachilik va oziq-ovqat sanoati, infratuzilmani rivojlantirish boʻyicha istiqbolli loyihalarni amalga oshirishdan manfaatdor ekanini qayd etdi. Janubiy Koreya kompaniyalari mamlakatimizda oʻzlarini erkin va qulay his qilishlari uchun har tomonlama qoʻllab-quvvatlanishini alohida ta’kidladi.
Muzokarada mazkur sohalardagi yangi imkoniyatlar, ularni hayotga tatbiq etish boʻyicha takliflar koʻrib chiqildi. Iqtisodiyotning yetakchi tarmoqlari, mamlakatimizdagi erkin iqtisodiy zonalar va kichik sanoat zonalarida korxonalar tashkil etish, “elektron hukumat”ni rivojlantirish, innovatsion va ijtimoiy sohalar boʻyicha kadrlar tayyorlashni davom ettirishga kelishib olindi.
Gumanitar soha O‘zbekiston va Janubiy Koreya aloqalarining yana bir muhim, kompleks yoʻnalishidir. Bugungi kunda axborot texnologiyalari, raqamli tibbiyot, ta’lim, madaniyat sohalarida samarali hamkorlik qilib kelinmoqda. Mamlakatimizning maktabgacha ta’lim tizimiga Koreya tajribasi keng joriy etilmoqda.
Davlatimiz rahbari mazkur sohalardagi hamkorlikni yanada kengaytirishdan manfaatdor ekanini ta’kidladi. Janubiy Koreya Prezidenti ilgʻor tajribalardan foydalanish va kadrlar malakasini oshirishga hissa qoʻshishga tayyor ekanini bildirdi.
Prezident Mun Chje In Prezident Shavkat Mirziyoyevni oʻzi uchun qulay vaqtda Janubiy Koreyaga tashrif bilan borishga taklif etdi.